S-204/2015

Mál þetta, sem þingfest var og dómtekið í dag, er höfðað með ákæru útgefinni af lögreglustjóranum á Suðurlandi þann 15. maí 2015, sem barst dóminum þann 2. júní sama ár, á hendur A

„fyrir nytjastuld, fíkniefna- og umferðarlagabrot

I.

með því að hafa aðfaranótt föstudagsins 28. júní 2014 í heimildarleysi og óleyfi tekið bifreiðina XXX þar sem hún stóð á bifreiðastæði við þjónustustöð Shell á Akranesi og aka bifreiðinni síðan heimildarlaust og sviptur ökurétti á Selfoss, [sbr. ákæruliður II.]

Teljast brot ákærða varða við 1. mgr. 259. gr. almennra hegningarlaga og 1. mgr. 48. gr., sbr. 1. mgr. 100. gr. umferðarlaga nr. 50, 1987

II.

með því að hafa snemma morguns 28. júní 2014 ekið sömu bifreið og í fyrri ákærulið greinir sviptur ökurétti norður Erlurima og þaðan inn Þrastarima á Selfossi undir áhrifum áfengis (vínandamagn í blóði 0,99‰) og óhæfur til að stjórna bifreiðinni örugglega vegna áhrifa tetrahýdrókannabínóls og fyrir að hafa í umrætt sinn haft í vörslum sínum 0,23 g af maríhúana sem lögregla fann við öryggisleit á ákærða eftir að hann hafði verið handtekinn og færður á lögreglustöðina á Selfossi.

Teljast brot ákærða varða við 1. mgr. 48. gr., 1. mgr., sbr. 2. mgr. 45. gr. og 1. mgr., sbr. 2. mgr. 45. gr. a. umferðarlaga nr. 50, 1987 sbr. 1. mgr. 100. gr. nefndra umferðarlaga og 2. gr., sbr. 5. og 6. gr. laga um ávana og fíkniefni nr. 65, 1974 með síðari breytingum og 2. gr, sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

Þess er krafist að ákærði verði dæmdur til refsingar, til að sæta sviptingu ökuréttar frá 7. maí 2016 að telja, samkvæmt 101. og 102. gr. umferðarlaga nr. 50, 1987 með síðari breytingum, til að sæta upptöku á framangreindum fíkniefnum (efnaskrá lögreglu nr. 28115) samkvæmt 6. mgr. 5. gr. laga n.r 65, 1974 og 2. mgr. 14. gr. reglugerðar nr. 233/2001 og til greiðslu alls sakarkostnaðar.“

Ákærði mætti við þingfestingu málsins og lýsti yfir að hann óskaði ekki eftir skipun verjanda. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru.

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að sækjanda og ákærða sjálfum hafði verið gefinn kostur á að tjá sig um lagaatriði og ákvörðun viðurlaga. Í máli ákærða kom fram að hann væri búinn að snúa lífi sínu til betri vegar, væri hættur neyslu fíkniefna og hafi nýlega átt barn.

Í matsgerð frá rannsóknastofu Háskóla Íslands í lyfja- og eiturefnafræðum kemur fram að kannbínóíðar hafi fundist í þvagi ákærða. Þá hafi í blóði hans mælst tetrahýdrókannabínól 0,7 ng/ml. Þá liggja einnig fyrir niðurstöður alkóhólákvörðunar með gasgreiningu sem framkvæmd var af sömu rannsóknarstofu sem sýndi að vínandamagn í blóði ákærða hafi mælst 0,99‰ Um málavexti að öðru leyti vísast til ákæruskjals.

Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði tvisvar sinnum áður sætt refsingu. Þann 8. maí 2014 gekkst ákærði undir viðurlagaákvörðun fyrir akstur undir áhrifum fíkniefna og áfengis, auk þess að vera með of marga farþega í bílnum. Var hann einnig sviptur ökurétti í 18 mánuði. Þann 30. september var ákærða dæmdur hegningarauki fyrir akstur undir áhrifum fíkniefna og sviptur ökurétti í 6 mánuði til viðbótar fyrri sviptingu. Brot þau sem ákærði er sakfelldur fyrir núna eru framin áður en síðastgreindur dómur gekk og verður honum því nú dæmdur hegningarauki.

Ákærði er nú fundinn sekur um tvö brot er snúa að akstri undir áhrifum, annars vegar akstur undir áhrifum áfengis og hins vegar akstur undir áhrifum fíkniefna og eru þau brot hans nú, að teknu tilliti til hegningaraukasjónarmiða, ítrekuð í fyrsta sinn. Þá er ákærði einnig fundinn sekur um akstur sviptur ökurétti, nytjastuld og vörslu fíkniefna.

Refsing ákærða er hæfilega ákveðin fangelsi í 30 daga en fresta skal fullnustu hennar og hún látin falla niður að liðnum tveimur árum frá uppsögu dóms þessa að telja haldi ákærði almennt skilorð 57. gr. almennra hegningarlaga nr. 19/1940. Með vísan til 4. mgr. 77. gr. almennra hegningarlaga nr. 19/1940 skal ákærði jafnframt greiða 350.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í 22 daga.

Með vísan til 101. og 102. gr. umferðarlaga nr. 50/1987, með síðari breytingum, ber að svipta ákærða ökurétti í þrjú ár, frá 7. maí 2016 að telja.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 111.876 kr.

K-kk-nf Ó-kk-nf U-kk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, A, sæti fangelsi í 30 daga en fresta skal fullnustu refsingarinnar skilorðsbundið í tvö ár frá uppsögu dómsins að telja haldi ákærði almennt skilorð 57. gr. almennra hegningarlaga nr. 19/1940.

Ákærði greiði jafnframt, 350.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 22 daga.

Ákærði greiði allan sakarkostnað, samtals 111.876 krónur,

Ákærði er sviptur ökurétti í þrjú ár, frá 7. maí 2016 að telja.

K-kk-nf Ó-kk-nf U-kk-nf.